ตลาดหลักทรัพย์ไทยกระชับความสัมพันธ์ตลาดหลักทรัพย์ลาว
ตลาดหลักทรัพย์ไทยกระชับความสัมพันธ์ตลาดหลักทรัพย์แห่ง สปป.ลาว หนุนสร้างบุคลากรตั้งสถาบันพัฒนาความรู้ตลาดทุนแห่ง สปป.ลาว
20 ต.ค. 2553

ตลาดหลักทรัพย์ไทยกระชับความสัมพันธ์ตลาดหลักทรัพย์แห่ง สปป.ลาว หนุนสร้างบุคลากรตั้งสถาบันพัฒนาความรู้ตลาดทุนแห่ง สปป.ลาว 
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย เปิดเผยว่า ความร่วมมือนี้เป็นส่วนหนึ่งของแผนกลยุทธ์ของตลาดหลักทรัพย์ฯ ในการสร้างพันธมิตรทางธุรกิจ และเสริมสร้างความแข็งแกร่งของตลาดทุนในกลุ่มอินโดจีน โดยตลาดหลักทรัพย์ฯ ได้ให้การสนับสนุนการจัดตั้งตลาดหลักทรัพย์แห่ง สปป. ลาว มาอย่างต่อเนื่องตั้งแต่ปี 2551 โดยเฉพาะการสนับสนุนด้านความรู้ตลาดทุนแก่บุคลากรของตลาดหลักทรัพย์ ผู้ประกอบวิชาชีพในธุรกิจหลักทรัพย์  ผู้ลงทุน รวมทั้งผู้ร่วมตลาดอื่นๆ  ซึ่งถือเป็นเกียรติสำหรับตลาดหลักทรัพย์ของไทยอย่างยิ่งที่เป็นหน่วยงานแรกที่ได้ร่วมลงนาม  MOU  กับตลาดหลักทรัพย์แห่ง สปป.ลาว ภายหลังการเปิดตลาดเมื่อวันที่ 10 ตุลาคม ที่ผ่านมา
“การลงนามบันทึกข้อตกลงความร่วมมือนี้ นอกจากจะเป็นการแสดงถึงความสัมพันธ์อันดีระหว่างตลาดหลักทรัพย์ในภูมิภาคแล้ว ยังนับเป็นโอกาสสำคัญในการร่วมเฉลิมฉลองการสถาปนาความสัมพันธ์ทางการทูตระหว่างประเทศไทยและสปป.ลาวครบรอบ 60 ปี ด้วย” นายจรัมพรกล่าว
ท่านเดดพูวัง มูลรัตน์ ประธานกรรมการและประธานเจ้าหน้าที่บริหาร ตลาดหลักทรัพย์แห่ง สปป.ลาว  กล่าวว่า “การที่ตลาดหลักทรัพย์แห่งประเทศไทยร่วมลงนามในบันทึกความร่วมมือกับตลาดหลักทรัพย์แห่ง สปป.ลาว ที่จัดตั้งขึ้นใหม่นี้ ถือได้ว่าคณะผู้บริหารของตลาดหลักทรัพย์ไทยมีความปรารถนาดีที่จะสานต่อการทำงานร่วมกันตามบันทึกข้อตกลงความร่วมมือฉบับก่อนหน้านี้และ สำหรับการลงนามในบันทึกข้อตกลงความร่วมมือครั้งที่ 2 ที่จะมีการทำงานร่วมกันต่อเนื่องอีก 2 ปีนั้น นับว่ามีความสำคัญอย่างยิ่ง ทั้งนี้ การจัดตั้งตลาดหลักทรัพย์แห่ง สปป.ลาวขึ้นถือได้ว่าเป็นจังหวะที่เหมาะสมและสอดคล้องกับสภาวะเศรษฐกิจของ สปป.ลาวและสภาวะเศรษฐกิจของโลกในปัจจุบัน” 
บันทึกข้อตกลงในครั้งนี้ มีระยะเวลา 2 ปี และครอบคลุมความร่วมมือในการผลักดันให้การจัดตั้งตลาดทุนในสปป.ลาวประสบความสำเร็จ ซึ่งต่อเนื่องจากบันทึกข้อตกลงฉบับเดิมที่ตลาดหลักทรัพย์ฯ ลงนามร่วมกับธนาคารแห่งสปป.ลาว เมื่อวันที่ 7 กรกฎาคม 2551 ทั้งนี้ ภายใต้บันทึกข้อตกลงความร่วมมือฉบับใหม่นี้ ตลาดหลักทรัพย์ฯ จะจัดการอบรมและดูงานให้แก่บุคลากรของตลาดหลักทรัพย์ และจัดหลักสูตรอบรมความรู้สำหรับผู้ประกอบวิชาชีพในธุรกิจหลักทรัพย์ (Certified Modern Investment Professional: CMIP)  รวมทั้งยังมีเป้าหมายร่วมกันในการจัดตั้ง Lao Capital Market Institute (LCMI) หรือ สถาบันพัฒนาความรู้ตลาดทุนแห่ง สปป.ลาว เพื่อทำหน้าที่เผยแพร่ความรู้ทางด้านการเงิน และการลงทุนแก่ผู้ประกอบวิชาชีพในธุรกิจหลักทรัพย์ ผู้ลงทุน ตลอดจนนักศึกษา และประชาชนทั่วไปของ สปป.ลาว นอกจากนี้ ยังครอบคลุมถึงการสนับสนุนให้เกิดโอกาสทางธุรกิจระหว่างกัน ทั้งในระดับของตลาดหลักทรัพย์และระดับบริษัทจดทะเบียนของตลาดหลักทรัพย์ทั้งสองแห่ง ตลอดจนการส่งเสริมการจดทะเบียนของบริษัทลาว หรือบริษัทร่วมทุนไทย-ลาวในทั้งสองตลาดหลักทรัพย์ (Dual Listing) ด้วย
ในโอกาสเดียวกัน ตลาดหลักทรัพย์แห่งประเทศไทย ยังได้กำหนดจัดเสวนา “How the stock exchange helped us grow: First-hand experiences of Thai entrepreneurs” เพื่อให้ความรู้ให้แก่บริษัทเป้าหมายที่มีศักยภาพและมีความต้องการใช้เงินทุน ซึ่งรัฐบาล สปป. ลาวจะผลักดันให้เข้าจดทะเบียนในตลาดหลักทรัพย์แห่ง สปป. ลาว โดยได้รับเกียรติจากผู้บริหารของบริษัทจดทะเบียน ได้แก่ คุณวิทูร สุริยวนากุล ประธานเจ้าหน้าที่บริหาร บมจ.สยามโกลบอลเฮ้าส์ และคุณบุญชัย ปัณฑุรอัมพร กรรมการผู้จัดการ บมจ. ซาบีน่า เป็นวิทยากร  รวมทั้งจัดให้มีพิธีมอบมุมความรู้ตลาดทุน (SET Corner) ให้แก่ ตลาดหลักทรัพย์ลาว และมหาวิทยาลัยแห่งชาติลาว เพื่อให้เป็นแหล่งความรู้ในการลงทุนต่อไป